Juuli 2006

Juuli 2006, kroonika

1. juuli

ÜRO Julgeolekunõukogu kiitis ühehäälselt heaks 3500-mehelise rahuvalveüksuse väljaviimise Burundist. Väed lahkuvad 31. detsembril 2006 vaatamata riigis jätkuvatele kokkupõrgetele valitsusvägede ja rühmituse Rahvusliku Vabastamise Jõud vahel.
Euroopa Liidu eesistujariigiks sai järgmiseks kuueks kuuks Soome.
Hollandi valitsus kinnitas erakorraliste ennetähtaegsete parlamendivalimiste läbiviimise novembris 2006.
Tšehhi Vabariigis jõustus seadus, mis võimaldab tsiviilpartnerlussuhete registreerimist, andes seega võimaluse samasoolistel paaridel oma suhe legaliseerida. 
Lätis jõustus avalikes kohtades suitsetamise keeld. 
Iisrael lükkas tagasi Palestiina relvarühmituse nõude 1000 palestiinlasest vangi vabastamiseks. Palestiinlased soovisid vahetada 25. juunil pantvangi võetud Iisraeli kaprali Gilad Shaliti tuhande poliitvangi vastu.
Iraagi pealinna Bagdadi šiiitide linnaosas hukkus autopommi plahvatuses vähemalt 60 inimest.
Hiina president Hu Jintao avas ametlikult Qingzangi raudtee, mis ühendab Xiningi linna Tiibeti autonoomse piirkonna keskuse Lhasaga.

 2. juuli 

Mehhikos toimusid presidendivalimised. Valimised võitis napilt konservatiivse Rahvusliku Aktsiooni Partei kandidaat Felipe Calderón, kes kogus 35,89% häältest. Vasakpoolse valimisliidu Liit Kõigi Heaolu Eest kandidaat Andrés Manuel López Obrador kogus 35,31% ja valimisliidu Liit Mehhiko Eest kandidaat Roberto Madrazo 22,26% häältest.
Iisraeli peaminister Ehud Olmert kiitis heaks sõjalise operatsiooni Gaza tsoonis eesmärgiga peatada sealt Iisraeli alade vastu korraldatavad raketirünnakud.
Iisraeli helikopterilt tulistati rakettidega Palestiina peaministri Ismāʿīl Haniyya bürood. Rünnakus sai vigastada kolm turvatöötajat, peaminister sel ajal oma büroos ei viibinud.
Iraagi valitsus andis välja enim tagaotsitud isikute nimekirja. Uue nimekirja esinumbriteks olid ekspresident Şaddām Husayni abikaasa ja tütar, keda süüdistati terroristide rahastamises.
Pakistanis peatasid oma volitused kõik poliitilisse liikumisse Jamaat-e-Islami kuuluvad parlamendisaadikud, et protesteerida president Pervez Musharrafi valitsuse tegevuse vastu võitluses väidetavate terroristidega Waziristani aladel.

 3. juuli 

Rahvusvaheline jalgpalliorganisatsioon FIFA peatas ajutiselt Kreeka jalgpalliföderatsiooni HFF osaluse organisatsiooni töös, sest föderatsioon ei olnud oma tegevuses iseseisev ja Kreeka valitsus sekkus pidevalt jalgpalli koordineerimisse.
Hispaanias Valencias hukkus metrooõnnetuses üle 40 inimese.
Põhja-Korea ametlik uudisteagentuur teatas, et Korea Rahvademokraatlik Vabariik vastab Ameerika Ühendriikide ennetavale rünnakule tuumarelvadega. Avaldus oli vastuseks USA teravale kriitikale Põhja-Korea kavandatavate raketikatsetuste vastu.
Iisraeli armee lasi Gaza tsoonis maha kaks relvastatud palestiinlast, kes üritasid rünnata Iisraeli soomukeid.

 4. juuli 

Leedu parlament kinnitas riigi uueks peaministriks Leedu Sotsiaaldemokraatliku Partei liikme Gediminas Kirkilase.
Slovakkias astus ametisse peaminister Robert Fico valitsus. Välisministriks sai Ján Kubiš, kaitseministriks František Kašický ja siseministriks Robert Kaliňák. 
Ameerika Ühendriikidest Canaverali neemelt startis kosmosesüstik Discovery.
Tadžikistani president määras kahele Pamiiri mäestiku kõrgemale tipule – Lenini ja Revolutsiooni mäetipule – uued nimed. Endine Lenini tipp kannab nüüd Abuali ibni Sino ehk Avicenna mäetipu ja endine Revolutsiooni tipp Istikloli ehk Sõltumatuse mäetipu nime.
Palestiinast Gaza tsoonist islamiliikumise Ḩamās poolt tulistatud rakett tabas keskkooli Iisraeli linnas Ashqelonis. 
Tšaadis ründasid mässulise liikumise Ühisrinne Demokraatliku Muutuse Eest (FUC) võitlejad Ade linna.

 5. juuli 

Makedoonias toimusid parlamendivalimised. Valimised võitis 32,5% häältega Makedoonia Siserevolutsiooniline Organisatsioon – Demokraatlik Partei Makedoonia Rahvusliku Ühtsuse Eest, saades 44 kohta 120-kohalises parlamendis. Teiseks jäi Makedoonia Sotsiaaldemokraatlik Liit 23,3% häälte ja 32 kohaga. Valimistest võttis osa 56% hääleõiguslikest kodanikest.
Ameerika Ühendriikide California osariigis hukkus autoõnnetuses kolm Tonga kuningliku perekonna liiget.
Ameerika Ühendriikide New Jersey osariigis sulgesid esimest korda ajaloos uksed kõik kasiinod. Sulgemise põhjuseks oli eelarvekriis osariigis, mille tõttu pidid töö lõpetama ka kasiinode tegevust kontrollivad ja reguleerivad ametnikud.
Põhja-Korea katsetas Jaapani mere kohal seitset lähi- ja kaugmaaraketti. USA hinnangul oli üks neist uut tüüpi rakett Taepodong 2, mille lend katkes 42 sekundit pärast starti.

 6. juuli 

Transnistria pealinnas Tiraspolis toimunud mikrobussi plahvatuses hukkus vähemalt kaheksa inimest. 
Ameerika Ühendriikide kosmosesüstik Discovery jõudis Rahvusvahelisse Kosmosejaama.
Ameerika Ühendriikide Georgia osariigi ülemkohus taasjõustas osariigi põhiseaduse lisasätte, mis keelustab tsiviilpartnerlussuhted. Madalama astme kohus oli varem tunnistanud sätte õigustühiseks.
Mehhiko presidendivalimised: vasakpoolne presidendikandidaat Andrés Manuel López Obrador lubas vaidlustada valimistulemused, sest tema vastaskandidaadi Felipe Calderón 0,57-protsendiline edu ei pruugi olla saavutatud ausal teel.
Iraagis an-Najafi linnas plahvatas šiiitide pühapaiga lähistel pomm. Hukkus seitse inimest.
India ja Hiina vahel avati 44 aastat suletud olnud Nathu La mäekuru, mis moodustab osa iidsest siiditeest.
Iisraeli armee õhurünnak hävitas Gaza tsooni põhjaosas ühe Iisraeli asunduse ja ühe Palestiina elamupiirkonna. Rünnakus hukkus üks Iisraeli sõdur, üks tsiviilisik ja 20 Palestiina võitlejat. Palestiinlased tulistasid omakorda 10 raketti Iisraeli territooriumile.

 7. juuli 

Hollandis astus ametisse peaminister Jan Peter Balkenende uus valitsus, kus võtmekohtadel jätkasid endised ministrid. Koalitsioonist arvati välja partei D66.
Poolas esitas tagasiastumispalve peaminister Kazimierz Marcinkiewicz.
Hispaania tervishoiuametnikud teatasid esimesest linnugripi surmava vormi H5N1 juhtumist riigis. 
Ameerika Ühendriikide autofirma General Motors volitas ettevõtte tegevjuhti Rick Wagoneri alustama eelläbirääkimisi võimalikuks ühinemiseks Prantsusmaa autotootja Renault' ja Jaapani autotootja Nissaniga.
Iisraelis Sederoti linnas sai palestiinlaste raketirünnakus vigastada kolm tsiviilisikut.

 8. juuli 

Ameerika Ühendriikides asus transpordiministri kohuseid täitma Maria Cino.
Jaapan lõpetas toiduabi saatmise Põhja-Koreale.
Saudi Araabias põgenes vanglast seitse terroris kahtlustavat isikut.

 9. juuli 

S7 Airlinesi lend 778: Venemaal Irkutskis toimus lennuõnnetus maandumisel olnud lennufirma Sibir Airbus A-310 lennukiga. Pardal olnud 203 inimesest hukkus 129. 
Ameerika Ühendriikide pealinnas Washingtonis tapsid kurjategijad Suurbritannia üliõpilase Alan Sennitti, Briti Juudi Üliõpilaste Ühenduse endise esimehe.
2006. aasta jalgpalli maailmameistriks tuli Itaalia, võites finaalis Prantsusmaa koondist.

 10. juuli 

Poola president Lech Aleksander Kaczyński nimetas riigi uueks peaministriks oma kaksikvenna Jarosław Kaczyński.
Ameerika Ühendriikides kinnitati ametisse riigi uus rahandusminister Henry M. Paulson Jr.
Venemaal Inguššias hukkus pommiplahvatuses tšetšeeni separatistide üks liidreid, väepealik Šamil Bassajev.
Ida-Timori president Xanana Gusmão nimetas riigi uueks peaministriks José Ramos-Horta.
Saint Kittsil ja Nevisel toimusid parlamendivalimised. Nevise Reformeerimise Partei võitis 3 kohta 5-liikmelises parlamendis.
Suurbritannia autonoomse meretaguse ala Anguilla kuberneriks sai Andrew George.
Lõuna-Koreas maabus taifuun Ewiniar, mille tõttu hukkus 206 inimest ja mis tekitas 2,06 triljoni vonni (1,4 miljardi USA dollari) väärtuses kahju.

 11. juuli 

Indias Mumbais toimus linnalähirongides tipptunni ajal seitse plahvatust, milles hukkus üle 100 inimese.
Saint Kittsi ja Nevise peaministriks vannutati Joseph Parry.
Eestis peatas Lennuamet lennundusettevõtte Enimex tegevuse, sest firma ei hooldanud oma lennukeid vastavalt kehtivatele nõuetele.

 12. juuli 

Euroopa Komisjon määras tarkvarafirmale Microsoft 280,5 miljoni euro suuruse trahvi, sest firma ei täitnud kahe aasta jooksul komisjoni varasemat nõuet avalikustada piisavalt teavet operatsioonisüsteemi Windows kohta, mis võimaldaks tagada selle ühilduvuse konkureerivate firmade serveritarkvaraga.
Suurbritannias arreteeris Londoni politsei peaminister Tony Blairi usaldusmehe, Leiboristliku Partei prominentse poliitiku parun Michael Levy. Lord Levy oli väidetavalt segatud poliitilisse afääri, mille raames parteile antud laenude eest pakuti vastutasuks peeritiitleid.
Soome konkurentsiamet andis tingimusteta nõusoleku laevandusfirmade Tallink ja Silja Line ühinemiseks. 
Poola kütusefirmale Petrobaltic kuuluv laev leidis Łeba sadama lähistelt merest 265 meetri pikkuse laevavraki, mis osutus Teise maailmasõja aegseks ainsaks Saksa lennukikandjaks Graf Zeppeliniks. Laeva uputas 16. augustil 1947 õppuste käigus Nõukogude armee.
Ameerika Ühendriikide pealinna Washingtoni politseiülem Charles Ramsey kuulutas linnas välja eriolukorra, sest juulikuu esimese kahe nädalaga oli Washingtonis mõrvatud juba 13 inimest.
Iisraeli vägede rünnakus Gaza tsooni keskosas hukkus 18 palestiinlast ja sai väidetavalt viga Ḩamāsi sõjalise tiiva juht.
Iraagis Al-Miqdādīyah' linnas ründasid relvastatud isikud bussijaama ja röövisid sealt 24 šiiiti. Neist 20 tapeti, 4 inimest õnnestus politseil vabastada.
Usbekistani välisministriks sai Vladimir Norov.
Eestis sõlmis Keskkonnaministeerium lepingu Tallinna kesklinnas aadressil Rävala puiestee 8 asuva endise Eesti Projekti hoone müügiks ärimeestele Marcel Vichmannile, Tiit Pruulile ja Anti Selgele kuuluvale firmale Real Way OÜ. Tehingu hinnaks oli 462 miljonit krooni.

 13. juuli 

Valgevene kohus mõistis opositsioonipoliitiku Alaksandr Kazulini 5,5 aastaks vangi, sest ta aitas korraldada proteste president Alaksandr Łukašenka tagasivalimise vastu.
Ameerika Ühendriigid panid veto ÜRO resolutsioonile, mis oleks hukka mõistnud Iisraeli sõjalised operatsioonid Gaza tsoonis.
2006. aasta Iisraeli-Liibanoni konflikt: Islamiliikumine Hizb Allāh tulistas Liibanoni territooriumilt rakettidega Iisraeli linnu Haifat, Nahariyyat ja Ẕefati.
2006. aasta Iisraeli-Liibanoni konflikt: Iisraeli armee korraldas õhurünnaku Liibanoni sõjaväebaasile Süüria piiri lähistel ja Liibanoni pealinna Beiruti rahvusvahelisele lennujaamale. Rünnakus lennujaamale hukkus 22 tsiviilisikut.
2006. aasta Iisraeli-Liibanoni konflikt: Iisrael kehtestas Liibanoni suhtes õhu- ja mereblokaadi.
Iisraeli armee korraldas õhurünnaku Gaza linnas asuvale Palestiina välisministeeriumi hoonele, tekitades sellele ulatuslikke kahjustusi.
Hiina mägedes Sichuani provintsis asuv kaitseala, kus elab umbes kolmandik kogu maailma hiidpandadest, kuulutati maailmapärandiks.

 14. juuli 

Rootsi konkurentsiamet andis loa viia lõpule Silja Line'i aktsiate müük Tallinkile ning kaotas sellega viimase tõkke kahe firma ühinemise teelt.
Poolas vannutati ametisse peaminister Jarosław Kaczyński valitsus.
Ameerika Ühendriikide president George W. Bush kohtus Peterburis Venemaa mittetulundusühingute esindajatega ja sõi õhtust Venemaa presidendi Vladimir Putiniga. Presidendid ei jõudnud kokkuleppele Venemaale Maailma Kaubandusorganisatsiooniga liitumiseks esitatavate tingimuste osas.
Panama Kongress kiitis heaks Panama kanali laiendamise plaani. Laiendamise eesmärk on tagada kanali läbimise võimalus uutele laiadele laevadele; projekti maksumus on 5 miljardit USA dollarit.
Tšiili president Michelle Bachelet tagandas ametist riigi sise-, majandus- ja haridusministri. Uueks siseministriks nimetati Belisario Velasco, majandusministriks Alejandro Ferreiro ja haridusministriks Yasna Provoste.
2006. aasta Iisraeli-Liibanoni konflikt: Iisraeli armee ründas islamiliikumise Hizb Allāh' peakorterit Liibanoni pealinnas Beirutis, kuid liikumise juht Sayyid Hasan Nasrallāh pääses eluga ning kuulutas hiljem raadioesinemises Iisraelile avalikult sõja. Islamiliikumine tulistas ka Iisraeli põhjaossa 70 raketti.
2006. aasta Iisraeli-Liibanoni konflikt: Liibanoni rannikul tabas rakett Iisraeli sõjalaeva, mis süttis põlema. Rünnakus jäi kadunuks neli Iisraeli mereväelast. Tõenäoliselt korraldas rünnaku islamiliikumine Hizb Allāh.
Ida-Timoril vannutati ametisse José Ramos-Horta valitsuskabinet.
Sudaanis algasid rahuläbirääkimised Uganda valitsuse ja mässulise rühmituse Issanda Vastupanuarmee vahel.
Eestis otsustas väljaande Eesti Päevaleht nõukogu ajalehe peatoimetaja Priit Hõbemäega uut töölepingut mitte sõlmida.

15. juuli

ÜRO Julgeolekunõukogu otsustas ühehäälselt Põhja-Korea poolt läbi viidud raketikatsetuste tõttu kehtestada riigi vastu majanduslikud sanktsioonid, millega keelustati siiski ainult rakettide ja massihävitusrelvade valmistamiseks vajalike komponentide eksport ja import.
Venemaal Peterburis algas maailma juhtivate tööstusriikide grupi G8 kohtumine.
Ameerika Ühendriikides Chicagos algas seksuaalvähemuste seitsmes rahvusvaheline spordi- ja kultuuriüritus Gay Games. 
2006. aasta Iisraeli-Liibanoni konflikt: Iisraeli armee sooritas mitu õhurünnakut Liibanoni vastu, pommitades sildu ja bensiinijaamu riigi lõuna- ja idaosas, Liibanoni-Süüria piiri, pealinna Beiruti kesklinna ning sadamalinna Tripolit.
Afganistanis Helmandi provintsis vallutasid Suurbritannia väed islamiliikumise Ţālibān tugipunktiks olnud Sangini linna.
Iraagi pealinnas Bagdadis rööviti Iraagi Olümpiakomitee esimees Ahmed al-Hadjiya ja 30 muud ametnikku.
Brunei pealinnas Bandar Seri Begawanis toimusid ulatuslikud pidustused sultan Hassanal Bolkiahi 60. sünnipäeva tähistamiseks. Pidulikul banketil Nurul Imani palees osales 10 000 külalist, kelle seas olid ka Filipiinide, Singapuri, Tai ja Kambodža riigipead.

16. juuli

Tšehhi Vabariigis Praha lähistel sõitis teelt välja ja põrkas vastu silla tugisammast inimesi vedanud buss. Kuus reisijat hukkus ja vähemalt kaks inimest sai vigastada.
Venemaal Peterburis toimunud juhtivate tööstusriikide grupi G8 nõupidamisel lepiti kokku sammudes energiaturu avamiseks ja avaldati toetust tuumaenergia laialdasemale kasutuselevõtmisele. Grupi liikmetest puudutab otsus eelkõige Venemaad, kelle energiaturg on siiani olnud välisinvesteeringutele suletud.
Mehhiko pealinnas Méxicos toimus sadade tuhandete osavõtjatega meeleavaldus, millel nõuti 2. juulil toimunud presidendivalimiste hääletussedelite korduslugemist. Meeleavalduse korraldasid vasakpoolse kandidaadi Andrés Manuel López Obradori poolehoidjad.
Haiti pealinnas Port-au-Prince'is avaldasid meelt tuhanded inimesed, nõudes pagendatud ekspresidendi Jean-Bertrand Aristide'i tagasipöördumist.
2006. aasta Iisraeli-Liibanoni konflikt: islamiliikumine Hizb Allāh tulistas Liibanoni territooriumilt rakettidega Iisraeli sadamalinna Haifat. Rünnakus hukkus vähemalt kaheksa inimest.
2006. aasta Iisraeli-Liibanoni konflikt: Iisraeli armee korraldas uued õhurünnakud Liibanoni territooriumil, pommitades sadamalinna Şūri, islamiliikumisele Hizb Allāh kuuluvat telejaama Al-Manar ja elektrijaama Beiruti äärelinnas. Kokku hukkus õhurünnakutes 23 inimest.
Põhja-Korea lükkas tagasi ÜRO resolutsiooni, mis mõistis hukka Põhja-Korea poolt läbi viidud raketikatsetused ja kutsus riiki üles lõpetama ballistiliste rakettide arendamise programmi. 
Afganistanis Gardēzi linnas tappis enesetaputerrorist valitsushoone juures asuva kontrollpunkti juures 4 ja vigastas veel 23 inimest.

17. juuli

Venemaal Peterburis lõppes juhtivate tööstusriikide ühenduse G8 tippkohtumine. Viimasel päeval osalesid kõnelustel ka Brasiilia, Hiina, India, Mehhiko ja Lõuna-Aafrika Vabariigi riigijuhid. 
Hollandi kohus lükkas tagasi taotluse keelustada pedofiilide poliitiline liikumine Vennaliku Armastuse, Vabaduse ja Mitmekesisuse Partei (PNVD).
Ameerika Ühendriikide kosmosesüstik Discovery maandus pärast 13-päevast missiooni edukalt Canaverali neemel Florida osariigis.
2006. aasta Iisraeli-Liibanoni konflikt: Iisraeli armee korraldas varahommikul õhurünnakud Liibanoni linnadele Tripolile ja Ba‘labakkile. Samuti pommitati pealinna Beiruti sadamat. Kokku hukkus rünnakutes 17 inimest, sealhulgas 8 sõdurit riigi põhjaosas asuvas Abdehi radarijaamas.
2006. aasta Iisraeli-Liibanoni konflikt: Iisraeli armee ründas rakettidega Liibanoni lõunaosas silda ületavat autokolonni. Rünnakus hukkus 10 inimest.
Iisraeli armee korraldas õhurünnaku Gaza linnas asuvale Palestiina välisministeeriumi hoonele, hävitades selle täielikult. Vigastada sai läheduses asunud majade viis elanikku. 
Indias Chhattisgarhi osariigis tapsid maoistlikud mässulised 18 külaelanikku. Rünnakus sai vigastada veel 15 inimest.
Iraagi Al-Maḩmūdīyah' linna turgu rünnati käsirelvade ja suurtükkidega. Hukkus 48 ja sai vigastada üle 60 inimese, valdavalt šiiidid.
Indoneesias tabas 7,7-magnituudine maavärin Jaava saarel asuvat Pangandarani linna. Maavärina tagajärjel tekkis kahemeetrine hiidlaine, mis tõi kaasa enam kui 650 inimese surma ja vigastas veel umbes 450 inimest. 52 700 inimest oli sunnitud oma kodudest lahkuma.
Eestisse saabus siseminister Kalle Laaneti kutsel kahepäevasele töövisiidile Euroopa Komisjoni asepresident Franco Frattini.

18. juuli

Leedus vannutati ametisse peaminister Gediminas Kirkilase valitsus.
Naftakompanii BP sulges 12 Alaskal asuvat naftapuurtorni, sest töötajate andmetel need lekkisid.
Suurbritannia kohus lükkas tagasi Vene kütusefirma Jukos nõude mitte lubada riiklikku naftakompaniid Rosneft Londoni börsile.
Ameerika Ühendriikide Kongressi Esindajatekoda lükkas teist korda tagasi põhiseadusse kavandatava abielu kaitse lisasätte (Marriage Protection Amendment), mis keelustaks riiklikul tasandil samasooliste abielu. Eelnõu poolt hääletas 236 ja vastu 187 Esindajatekoja liiget. Lisasätte heakskiitmiseks oleks vaja olnud täiendavalt 47 parlamendiliikme toetus. 
2006. aasta Iisraeli-Liibanoni konflikt: Iisraeli armee jätkas õhurünnakuid Liibanoni territooriumil, pommitades pealinna Beirutit ja sadamalinna Şūri. Beirutist ida pool sai õhurünnakus surma 11 Liibanoni sõdurit.
2006. aasta Iisraeli-Liibanoni konflikt: islamiliikumine Hizb Allāh tulistas Liibanoni territooriumilt rakettidega Iisraeli linnu Haifat, Nahariyyad ja Ẕefati. Nahariyyas hukkus üks ja Ẕefatis sai vigastada viis inimest.
Iraagi lõunaosas Al-Kūfah' linna turuplatsil toimunud autopommiplahvatuses hukkus 59 ja sai viga 132 inimest, peamiselt šiiidid.
Pakistanis Belutšistani provintsis vahistasid julgeolekujõud 52 islamiliikumise Ţālibān võitlejat.
Austraalia peaminister John Howard viibis ühepäevasel töövisiidil Ida-Timoril, kohtudes sealse uue valitsusjuhi José Ramos-Hortaga.
Somaalia pealinnas Muqdishos arreteerisid linna valitsevate islamikohtute esindajad 60 inimest, kes vaatasid väidetavalt pornograafilisi ja Indiast pärit videofilme.

19. juuli

Prantsusmaa valitsus nimetas ametisse meretaguste piirkondade uued juhid: Prantsuse Guajaana prefektiks sai Jean-Pierre Laflaquière, Réunioni prefektiks Pierre-Henry Maccioni, Saint-Pierre'i ja Miqueloni prefektiks Yves Fauqueur ning Wallise ja Futuna prefektiks Richard Didier.
Suurbritannias Londoni börsil algas kauplemine Vene riikliku naftaettevõtte Rosneft aktsiatega.
Poolas vannutati ametisse peaminister Jarosław Kaczyński valitsus.
Lätis keelustas Riia linnavalitsus 22. juuliks kavandatud geiparaadi Latvia Pride Riga 2006, sest ei saanud väidetavalt tagada sellel osalejate turvalisust.
Ameerika Ühendriikides teatas Bill ja Melinda Gatesi Sihtasutus HIV-vastase vaktsiini väljatöötamiseks 287 miljardi USA dollari eraldamisest. Raha jagatakse 16 teadusstipendiumiks, mis eraldatakse teadlaste rühmadele eri maailmajagudes.
2006. aasta Iisraeli-Liibanoni konflikt: Iisraeli armee jätkas õhurünnakuid Liibanoni territooriumil, pommitades islamiliikumise Ḩizb Allāh tugipunkte pealinnas Beirutis ning riigi lõuna- ja idaosas. Şrīfā külas hukkus õhurünnaku tagajärjel 20 inimest. Inimohvreid oli ka Ba‘labakki ja An-Nabaţīyah' linnas.
2006. aasta Iisraeli-Liibanoni konflikt: Iisraeli maaväed sisenesid varahommikul Liibanoni territooriumile, et viia läbi rünnakuid islamiliikumise Ḩizb Allāh tugipunktide vastu.
2006. aasta Iisraeli-Liibanoni konflikt: Iisraeli lennuvägi heitis õhtul Beirutist lõunas asuvale islamiliikumise Ḩizb Allāh juhtide punkrile 23 tonni lõhkeainet.
Iisraeli armee sisenes varahommikul Gaza tsooni. Sõjalise operatsiooni käigus tapeti vähemalt üheksa palestiinlast.
Somaalias vallutasid Islamikohtute Liidu väeüksused Buurhakaba linna, jõudes 60 kilomeetri kaugusele riigi ajutise valitsuse residentsist Baydhabost.
Eesti presidendivalimised: viis parlamendierakonda valisid hääletuse teel nelja kandidaadi seast kaks, kes jätkasid valimisvõitluses. Valituks osutusid Ene Ergma ja Toomas Hendrik Ilves, välja hääletati Jaak Aaviksoo ja Jaan Manitski.

20. juuli

Rahvusvaheline jalgpalliföderatsioon FIFA määras karistused 9. juulil jalgpalli maailmameistrivõistluste finaalmängus ebasportlikult käitunud mängijatele. Itaalia jalgpallur Marco Materazzi pidi vastasmeeskonna mängija provotseerimise tõttu tasuma trahvi suuruses 2170 naelsterlingi ja jätma vahele kaks mängu. Prantsusmaa jalgpallur Zinédine Zidane kohustus Materazzi ründamise eest tasuma trahvi suuruses 3260 naelsterlingi ja jätma vahele kolm mängu.
Peruu pealinna Lima restoranis lasti maha Mehhiko narkomaffiaga seotud narkokaupmeeste rühmituse üle peetavat kohtuprotsessi juhatanud kohtunik Hernán Saturno Vergara.
Haiti pealinnas Port-au-Prince'is puhkesid kokkupõrked ÜRO rahutagamisjõudude ja kohalike relvastatud jõukude vahel. Erinevatel andmetel hukkus linna põhjaosas toimunud tulevahetuses 2-6 inimest.
2006. aasta Iisraeli-Liibanoni konflikt: Iisraeli armee andis varahommikul Liibanoni territooriumile 80 õhulööki.
2006. aasta Iisraeli-Liibanoni konflikt: Liibanoni peaminister Fouad Siniora esines üleskutsega vaherahu kehtestamiseks Iisraeli ja islamiliikumise Ḩizb Allāh vahel.
2006. aasta Iisraeli-Liibanoni konflikt: Liibanoni lõunaosas hukkus sõjaliste operatsioonide käigus neli Iisraeli sõdurit. Piiri lähedal põrkasid kokku ka kaks Iisraeli armee helikopterit. Õnnetuses hukkus üks ja sai vigastada kolm sõjaväelast.
Etioopia väed ületasid Somaalia piiri ja võtsid oma kaitse alla Somaalia ajutise valitsuse residentsi Baydhabo. Somaalia Islamikohtute Liit nõudis vägede kohest väljaviimist ja ähvardas kuulutada Etioopiale püha sõja.

21. juuli

Poola Seim kiitis heaks seaduseelnõu, mille kohaselt said avaliku sektori tööandjad õiguse vabastada ametist isikud, kes on kommunistliku korra ajal teinud koostööd riiklike julgeolekuteenistustega.
Venemaa president Vladimir Putin vabastas ametist Neenetsi autonoomse ringkonna administratsiooni juhi Aleksei Barinovi ja nimetas tema ajutiseks kohusetäitjaks Valeri Potapenko.
Gaza tsoonis hukkus varahommikul Iisraeli tankimürsu plahvatamisel neli ja sai vigastada vähemalt kolm palestiinlast.
2006. aasta Iisraeli-Liibanoni konflikt: Iisraeli armee pommitas enam kui 40 sihtmärki Liibanoni territooriumil, peamiselt Beiruti lõunaosas. 
Eestisse saabus kahepäevasele töövisiidile Venemaa transpordiminister Igor Levitin koos kõrgetasemelise äridelegatsiooniga. Minister kohtus Tallinnas Eesti majandus- ja kommunikatsiooniministri Edgar Savisaarega.

22. juuli

2006. aasta Iisraeli-Liibanoni konflikt: Iisraeli maavägi jätkas sõjalisi operatsioone Liibanoni lõunaosas, võttes oma kontrolli alla Maroun al-Rasi küla. Iisraeli õhuvägi korraldas rünnakuid Liibanoni tele- ja telefonimastide vastu.
Iraagi pealinna Bagdadi lääneosas lasid relvastatud isikud ühes majas maha seitse seal töötanud šiiitidest ehitustöölist. 
Afganistanis Kandahāri linnas sooritasid enesetaputerroristid lõhkeainega täidetud autodega kaks rünnakut, milles hukkus kaks Kanada sõdurit ja viis kohalikku elanikku.
Somaalias vallutas riigi ajutist valitsust kaitsma saabunud Etioopia armee Waajidi linna.
Eesti peaminister Andrus Ansip katkestas puhkuse, et kohtuda Eestis töövisiidil viibinud Venemaa transpordiministri Igor Levitiniga.

23. juuli

Prantsusmaal aset leidnud 93. jalgrattavõistluse Tour de France võitis Ameerika Ühendriikide sportlane Floyd Landis. Hiljem seati tema võit positiivse dopingutesti tõttu kahtluse alla.
Alaska lähistel hakkas vajuma Singapuri lipu all sõitnud laev Cougar Ace, mille pardal oli 4813 autot, 112 tonni diislikütust ja üle 400 tonni kütteõli. 
Gruusia–Abhaasia piiril Kodori orus kuulutas mässuline rühmitus eesotsas Gruusia presidendi endise eriesindaja ja kuberneri Emzar Kvitsianiga välja piirkonna autonoomia.
2006. aasta Iisraeli-Liibanoni konflikt: Iisraeli armee korraldas õhurünnakud Liibanoni linnadele Beirutile, Şūrile ja Şaydāle. 
2006. aasta Iisraeli-Liibanoni konflikt: islamiliikumine Ḩizb Allāh tulistas Liibanoni territooriumilt rakettidega Iisraeli sadamalinna Haifat, tappes kaks ja vigastades viitteist inimest.
Indoneesias Sulawesi saare ranniku lähistel leidis aset 6,1-magnituudine maavärin. 
Iraagi pealinna Bagdadi šiiitide Sadri linnaosa turul toimus autopommi plahvatus. Hukkus 34 ja sai vigastada vähemalt 70 inimest.
Iraagis Kirkūki linnas plahvatas autopomm kohaliku kohtumaja juures. Hukkus 20 ja sai vigastada 92 inimest.
Kuusteist päeva oma advokaadi mõrvamise tõttu näljastreiki pidanud Iraagi ekspresident Şaddām Husayn viidi haiglasse, et alustada tema sundtoitmist. 
Mitmed Venemaa meediakanalid edastasid Venemaa Föderatsiooni Riigiduuma väliskomisjoni esimehe Konstantin Kossatšovi eksitava avalduse, mille kohaselt alustasid Eesti võimud Tallinnas asuva pronkssõduri monumendi teisaldamist.
Rootsist jõudis Eestisse ümbermatmiseks endise riigivanema ja eksiilvalitsuse peaministri August Rei tuhastatud põrm.

24. juuli

Euroopa Liidu liikmesriikide ministrid andsid heakskiidu viljakusravil kasutamata jäänud embrüote tüvirakkude uuringute rahastamisele, mille tulemusel loodetakse leida ravi Parkinsoni ja Alzheimeri tõvele. Vastu hääletasid viis riiki – Leedu, Poola, Austria, Slovakkia ja Malta.
Venemaal Moskvas võeti vahi alla kolm skinheedi, kes mõrvasid 16. aprillil antifašistliku liikumise aktivisti Aleksandr Rjuhhini.
Venezuela president Hugo Chávez viibis ametlikul visiidil Valgevenes, kohtudes Minskis riigi presidendi Alaksandr Łukašenkaga ja tõstes esile Valgevene eeskuju sotsiaalriigi ülesehitamisel Venezuelas.
Alaska ranniku lähistel vajus 80-kraadise nurga all küljele eelmisel õhtul lekkima hakanud Singapuri lipu all sõitnud laev Cougar Ace. Laeva pardalt päästeti 22 meeskonnaliiget.
2006. aasta Iisraeli-Liibanoni konflikt: Ameerika Ühendriikide välisminister Condoleezza Rice alustas visiiti Lähis-Idas, kohtudes Beirutis Liibanoni peaministri Fouad Sinioraga.
Ameerika Ühendriikide valitsus tegi avalduse, et annab Liibanonile 30 miljonit USA dollarit humanitaarabi.
2006. aasta Iisraeli-Liibanoni konflikt: Iisraeli põhjaosas kukkus alla Iisraeli armee helikopter; kaks sõjaväelast hukkus. Islamiliikumise Ḩizb Allāh sõnul tulistasid helikopteri alla nemad, Iisraeli sõjavägi eitas seda.
Malaisias Kuantani linnas tapeti Pahangi sultani poolõde, 64-aastane printsess Kamaria Sultan Abu Bakar. Tema abikaasa, prints Ismal Sulaiman sai raskelt vigastada. Rünnaku pani toime nende 21-aastane poeg Shahzan, kes suri hiljem haiglas narkootikumide üledoosi tõttu.
Somaalia pealinnas Muqdishos toimus tuhandete osavõtjatega meeleavaldus, kus nõuti Etioopia vägede lahkumist riigist ja põletati Etioopia lippe.
Eestis nimetati kolm aastat maavanemata olnud Saare maakonna juhiks Toomas Kasemaa.

25. juuli

Venemaal lükkasid kütuseettevõtte Jukos võlausaldajad tagasi firma juhtkonna ettepanekud ettevõtte päästmiseks ja otsustasid kohtult taotleda Jukose likvideerimist.
Gruusia alustas vägede saatmist Abhaasia piiril asuvasse Kodori orgu, mis oli ennast 23. juulil autonoomseks kuulutanud. Faktiliselt iseseisev, kuid rahvusvaheliselt tunnustamata Abhaasia esitas protesti ÜROle ja Venemaale, käsitledes Gruusia tegevust 1994. aasta vaherahu rikkumisena.
Venezuela president Hugo Chávez alustas ametlikku visiiti Venemaal.
Guatemalas astus ametist tagasi välisminister Jorge Briz Abularach.
2006. aasta Iisraeli-Liibanoni konflikt: Ameerika Ühendriikide välisminister Condoleezza Rice jätkas visiiti Lähis-Idas, kohtudes Jeruusalemmas Iisraeli peaministri Ehud Olmertiga.
2006. aasta Iisraeli-Liibanoni konflikt: Iisraeli õhurünnakus Lõuna-Liibanonis asuvale ÜRO rahuvalvepunktile hukkus neli rahuvalvajat, kes olid pärit Austriast, Soomest, Kanadast ja Hiinast.
Ida-Timori peaminister José Ramos-Horta kohtus Jakartas Indoneesia presidendi Susilo Bambang Yudhoyonoga, et tänada Indoneesiat sisepoliitilise kriisi ajal osutatud abi eest.
Hiinasse jõudis taifuun Kaemi, tabades esimesena riigi kaguosas paiknevat Fujiani provintsi.
Somaalia ajutise valitsuse juht, president Cabdulaahi Yuusuf Axmed teatas oma nõustumisest alustada läbirääkimisi pealinna Muqdishot kontrolliva Islamikohtute Liiduga. Islamikohtute Liit lükkas tema ettepaneku tagasi, nõudes esmalt Etioopia vägede väljaviimist riigist.
Libeerias taastati pealinna Monrovia varustamine joogiveega keskse veevarustussüsteemi vahendusel. Linna keskne veevarustus katkes 15 aastat tagasi veepuhastusjaama purustamise tõttu kodusõjas. 
Eestis Jõgevamaal Saare vallas Jõhvi-Tartu maantee 93. kilomeetril hommikul kell 6.45 toimunud liiklusõnnetuses hukkus ettevõtte Eesti Põlevkivi juhatuse esimees Mati Jostov.

26. juuli

Venezuela president Hugo Chávez sõlmis Moskvas tehingu 30 helikopteri ja 30 hävituslennuki Su-30 ostuks Venemaalt. Tehingu väärtuseks hinnati 1 miljard USA dollarit.
2006. aasta Iisraeli-Liibanoni konflikt: Lõuna-Liibanonis An-Nabaţīyah' kubernerkonna Bint Jubayli linna juures toimunud lahingutes islamiliikumise Ḩizb Allāh ja Iisraeli armee vahel hukkus 8 ning sai haavata 22 Iisraeli sõdurit.
2006. aasta Iisraeli-Liibanoni konflikt: Itaalia pealinnas Roomas kogunesid Ameerika Ühendriikide välisministri Condoleezza Rice'i kutsel nõupidamisele Venemaa, mitmete Euroopa Liidu ja Araabia maade välisministrid, et arutada kriisiolukorda Lähis-Idas. Iisraeli esindajad kohtumisel ei viibinud ja kõiki osapooli rahuldavat lahendust ei leitud.
Palestiina Gaza tsoonis hukkus Iisraeli raketirünnakutes 23 inimest.
Gruusia–Abhaasia piiril Kodori orus toimunud lahingutes Gruusia vägede ja sealsete mässuliste vahel hukkus kolm Gruusia sõdurit; vangistati 60 mässulist.
Ameerika Ühendriikides otsustas Washingtoni osariigi ülemkohus häältega 5:4 jätta kehtima abielu kaitse seaduse, mis välistab samasooliste vahel abielu sõlmimise.
Iraagis toodi vastu tema tahtmist haiglast kohtusaali tagasi ekspresident Şaddām Husayn. Tema advokaadid keeldusid protestiks kohtuprotsessil osalemast.
Libeeria pealinnas Monrovias süttis põlema presidendipalee, keegi vigastada ei saanud. Tulekahju ajal viibisid palees Libeeria, Ghana, Sierra Leone ja Elevandiluuranniku presidendid, et tähistada Libeeria iseseisvuspäeva.
Eesti presidendivalimised: Tallinnas restoranis Karl Friedrich toimunud Keskerakonna ja Rahvaliidu esindajate kohtumisel otsustati teha koostööd Eestile "väärika ja ühiskonda ühendava presidendi valimiseks".
Eesti president Arnold Rüütel koos abikaasaga alustas kahepäevast töövisiiti Hiiumaal, avades seal Läänemere saarte noorte spordimängud

27. juuli

2006. aasta Iisraeli-Liibanoni konflikt: Austria otsustas 25. juulil toimunud ÜRO rahuvalvepunkti ründamise tõttu, mille käigus hukkus ka üks austerlane, kutsuda Liibanonist tagasi kõik 12 rahuvalvajat.
Iraagi pealinna Bagdadi Karrada ärikvartalis toimunud kahes plahvatuses hukkus 27 ja sai vigastada 101 inimest.
Afganistani kirdeosas Khowsti linna lähedal kukkus alla helikopter. 16 pardal olnud inimest, sealhulgas 2 USA tsiviilisikut ja 4 Hollandi sõdurit hukkusid.
Somaalia üleminekuvalitsuse 19 ministrit ja aseministrit astusid tagasi, kuna nende hinnangul takistas peaminister Cali Maxamed Geeddi läbirääkimisi Islamikohtute Liiduga. 
Eesti presidendivalimised: Tallinnas kohtus presidendikandidaadi kandidaat Toomas Hendrik Ilves Keskerakonna esindajatega. 
Eesti suursaadik Belgias Malle Talvet ja Kameruni suursaadik Belgias Isabelle Bassong kirjutasid Brüsselis alla diplomaatiliste suhete sõlmimise avaldusele.

28. juuli

Poola president Lech Kaczyński kutsus Euroopa Liidu liikmesriike üles taaskehtestama surmanuhtlust.
Gruusia–Abhaasia piiril Tšuburhindži alevis toimuma pidanud rahukõnelused Kodori oru konflikti lahendamiseks nurjusid, sest Abhaasia ei nõustunud Gruusia-meelsete abhaaside kaasamisega Gruusia delegatsiooni.
Ameerika Ühendriikides Seattle'is tungis relvastatud mees kohaliku juudiorganisatsiooni büroosse ja avas seal tule. Ennast ameerika muslimiks nimetanud mees tappis ühe ja haavas viit inimest, lastes ennast seejärel politseil vastupanuta arreteerida.
Peruus vannutati ametisse president Alan García Pérez. Uueks peaministriks sai Jorge Del Castillo, välisministriks José Antonio García Belaúnde ja kaitseministriks Allan Wagner Tizón.
Haitil vabastati pärast enam kui kaheaastast vangistust riigi endine peaminister Yvon Neptune. Teda süüdistati president Jean-Bertrand Aristide'i poliitiliste vastaste tapmises, kuid ametlikult kunagi süüdi ei mõistetud.
2006. aasta Iisraeli-Liibanoni konflikt: Iisraeli õhurünnakutes Lõuna-Liibanonile hukkus vähemalt viis inimest; suurtükirünnakus tsiviilisikuid vedanud autode kolonnile sai vigastada veel kaks inimest.
Hiina Jiangsu provintsis Fuyuanis asuvas keemiatehases toimus plahvatus. Õnnetuses hukkus vähemalt 22 inimest, 7000 läheduses elavat inimest evakueeriti.
Somaalia ajutise valitsuse residentsi Baydhabo mošee ees lasti maha minister Abdallah Isaaq Deerow. Ministri tapmine tõi kaasa sadade osavõtjatega vägivaldsed meeleavaldused.
Seišellidel algasid presidendivalimised.
Eesti president Arnold Rüütel nimetas Karin Jaani Eesti Vabariigi erakorraliseks ja täievoliliseks suursaadikuks Montenegro Vabariigis, asukohaga Tallinnas.
Eestis Tallinnas Saku Suurhallis andis kontserdi rahvusvaheliselt tuntud briti muusik Sting.

29. juuli

Gruusia pealinnas Thbilisis arreteeriti endine riikliku julgeoleku minister ja opositsioonierakonna "Edasi, Gruusia" esimees Irakli Batiašvili, keda süüdistati Kodori oru mässuliste toetamises.
Venezuela keskosas sõitis buss teelt välja ja põrkas vastu mäekülge. Hukkus vähemalt 17 ja sai vigastada 28 inimest.
Ameerika Ühendriikide välisminister Condoleezza Rice pöördus tagasi Iisraeli, et jätkata diplomaatilisi katseid rahu taastamiseks Lähis-Idas.
2006. aasta Iisraeli-Liibanoni konflikt: Iisraeli valitsus lükkas tagasi ÜRO taotluse katkestada 72 tunniks sõjategevus Liibanoni territooriumil, et toimetada piirkonda humanitaarabi ja võimaldada tsiviilisikutel sealt lahkuda.
Sudaani armee ründas janjaweedide relvaüksuste toel Dārfūri mässulist rühmitust Õiglus- ja Võrdsusliikumine. Kuigi mainitud liikumine ei olnud maikuus allkirjastatud rahulepinguga ühinenud, süüdistas ÜRO Sudaani valitsust rahuleppe rikkumises.
Somaalia ajutise valitsuse peaminister Cali Maxamed Geeddi süüdistas avalikult Iraani ja Liibüat mässulise Islamikohtute Liidu varustamises relvadega.
Eestis Ida-Virumaal Sinimägedes mälestasid Teises maailmasõjas Saksa poolel sõdinud 20. Eesti diviisi veteranid 62 aastat tagasi lahingutes langenuid ja avasid mälestuskivid koos nendega võidelnud hollandlastele ning valloonidele.
Eestis Ida-Virumaal Estonia kaevanduses toimus ettevõtte Eesti Põlevkivi juhatuse esimehe Mati Jostovi matusetalitus. Tseremoonial osalesid teiste seas Eesti president Arnold Rüütel, Riigikogu esimees Toomas Varek, kaitseväe ülem Tarmo Kõuts ning majandus- ja kommunikatsiooniminister Edgar Savisaar. Mati Jostov maeti Põlva kalmistule.

30. juuli

Mehhiko presidendivalimised: pealinnas Méxicos toimus sadade tuhandete osavõtjatega meeleavaldus vasakpoolse presidendikandidaadi Andrés Manuel López Obradori toetuseks, kes süüdistas valimiskomisjoni 2. juulil toimunud valimiste tulemuste võltsimises. 
2006. aasta Iisraeli-Liibanoni konflikt: Iisraeli raketirünnakus Liibanoni lõunaosas asuvale Qānā külale hukkus vähemalt 54 inimest, neist 34 lapsed. Valdav osa hukkunuist olid tabamuse saanud maja keldris varju otsinud sõjapõgenikud.
2006. aasta Iisraeli-Liibanoni konflikt: Liibanoni peaminister Fouad Siniora mõistis hukka "Iisraeli sõjakurjategijate" tegevuse ja tühistas kõnelused Ameerika Ühendriikide välisministri Condoleezza Rice'iga. 
Iraani president Maḩmūd Aḩmadīnezhād autasustas riigis ametlikul visiidil viibinud Venezuela presidenti Hugo Cháveze Islamivabariigi medaliga, avaldades sellega tänu Venezuela diplomaatilise toetuse eest Iraani tuumaprogrammile.
Sri Lanka maaväed alustasid Trincomalee piirkonnas üldpealetungi mässulise relvarühmituse Tamili Tiigrid positsioonidele.
Kongo Demokraatlikus Vabariigis toimusid pärast 40-aastast vaheaega esimesed mitmeparteilised parlamendi- ja presidendivalimised. Presidendikandidaadid Joseph Kabila ja Jean-Pierre Bemba ei kogunud valimiste võitmiseks vajalikke hääli. Valimiste teine voor toimub 29. oktoobril 2006.
São Tomé ja Príncipe presidendivalimistel valiti riigi senine president Fradique de Menezes 60% valijate toetushäältega ametisse tagasi. Tema vastaskandidaat Patrice Trovoada kogus 38,5% valijate toetuse. Kokku osales hääletamisel umbes 66 protsenti hääleõiguslikest kodanikest.
Seišellidel lõppesid presidendivalimised. Senine president James Michel võitis opositsiooni ühiskandidaati Wavel Ramkalawanit ja sõltumatut kandidaati Philippe Boulléd ning valiti uuesti ametisse 54% valijate toetushäältega.
Somaalia parlamendis kukkus läbi ajutise valitsuse peaministri Cali Maxamed Geeddi vastu suunatud umbusaldusavaldus. Tema tagandamise poolt hääletas 126 parlamendiliiget vajaliku 138 asemel.

31. juuli

Venemaal võeti kasutusele 5000-rublane rahatäht.
Venemaal teatas Peterburi muuseum Ermitaaž umbes 130 miljoni rubla (ligi 60 miljonit Eesti krooni) vääringus üle 200 eksponaadi vargusest. Muuseumi juhtkonna hinnangul aitas vargaid 30 aasta jooksul mõni muuseumi töötaja. 
Türgi president Ahmet Necdet Sezer nimetas Türgi relvajõudude uueks ülemjuhatajaks 65-aastase kindrali Yaşar Büyükanıti. Uus ülemjuhataja astus ametisse 30. augustil, vahetades sellel ametikohal välja kindral Hilmi Özköki.
Venezuela president Hugo Chávez saabus ametlikule visiidile Vietnamisse, kus ta allkirjastas kahe riigi vahelised koostöölepped põllumajanduse, maavarade kaevandamise ja nafta ekspordi valdkonnas.
Kuuba presidendi Fidel Castro sekretär Carlos Balenciago luges õhtul Kuuba televisioonis ette kirja, milles Castro teatas, et tal on olnud operatsioon seedeelundite verejooksu peatamiseks ning ta annab mõnenädalase taastumise ajaks ajutiselt võimu nii presidendina kui ka Kuuba Kommunistliku Partei esimese sekretärina üle Raúl Castrole. Fidel Castro 80. sünnipäeva pühitsemine lükati 13. augustilt edasi 2. detsembrile. 
Tšiili kohtunik Alejandro Solis küsitles endist Tšiili presidenti Augusto Pinocheti kindral Carlos Pratsi mõrva asjus. Ta esitas Pinochetile tema majas 40 minuti jooksul 10 küsimust. 
2006. aasta Iisraeli-Liibanoni konflikt: Iisraeli valitsus lubas katkestada kaheks päevaks rünnakud Liibanoni lõunaosas, et uurida 30. juulil aset leidnud rünnakut Qānā külale ja võimaldada rahulikel elanikel piirkonnast lahkuda. Samal ajal jätkas Iisraeli armee sõjalisi operatsioone Liibanoni idaosas. Iisraeli sõjalennukid tulistasid vähemalt viis õhk-maa-tüüpi raketti Al-Hirmili linna pihta. Rünnak toimus ka Süüria piiri lähedal umbes 10 km Al-Hirmilist põhja pool. 
Süüria president Bashār al-Asad kutsus armeed üles tugevdama valmisolekut toimetulekuks regionaalsete väljakutsetega. 
Afganistanis võtsid NATO väed Ameerika Ühendriikide armeelt üle julgeoleku tagamise riigi kuues lõunaprovintsis. 
Põhja- ja Lõuna-Korea vahelise demilitariseeritud tsooni idaosas tulistasid Põhja-Korea sõdurid veidi enne päikeseloojangut kaks kuuli Lõuna-Korea valveposti poole. Lõuna-Korea sõdurid tulistasid kohe kuus laengut vastu. Keegi viga ei saanud.
Eesti presidendivalimised: presidendikandidaadi kandidaat Ene Ergma kohtus Tallinnas Eesti Keskerakonna esindajatega.

 2006-07